钦定古今图书集成/明伦汇编/官常典/第492卷 > 李谨行
## 钦定古今图书集成/明伦汇编/官常典/第492卷 > 李谨行

按《唐书》本传：“谨行，靺鞨人。父突地稽，部酋长也。隋末，
率其属千馀内附，居营州，授金紫光禄大夫、辽西太
守。武德初，奉朝贡，以其部为燕州，授总管。刘黑闼叛，
突地稽身到定州，上书秦王，请节度。以战功封耆国
公，徙部居昌平。高开道以突厥兵攻幽州，突地稽邀
击败之。贞观初，进右卫将军，赐氏李，卒。谨行伟容貌”，
勇盖军中。累迁营州都督，家童至数千，以赀自雄，夷
人畏之。为碛石道经略大使。论钦陵众十万寇湟中，
候逻不知士樵采半散。谨行闻卤至，即植旗伐鼓，开
门以伺，钦陵疑有伏，不敢进。上元三年，破吐蕃于青
海，玺书劳勉，封燕国公。卒，赠幽州都督，陪葬乾陵。